CELEX: 32020D1807
Language: lt
Date: 2020-11-27 00:00:00
Title: Komisijos įgyvendinimo sprendimas (ES) 2020/1807 2020 m. lapkričio 27 d. dėl veiksmo, kurio ėmėsi Jungtinės Karalystės sveikatos ir saugos tarnyba, kad pagal Europos Parlamento ir Tarybos reglamento (ES) Nr. 528/2012 55 straipsnio 1 dalį būtų leidžiama tiekti rinkai ir naudoti biocidinį produktą „Biobor JF“, pratęsimo (pranešta dokumentu Nr. C(2020) 8158) (Tekstas autentiškas tik anglų kalba)

2020 12 1   
               
               
                  LT
               
               
                  Europos Sąjungos oficialusis leidinys
               
               
                  L 402/138
               
            
         KOMISIJOS ĮGYVENDINIMO SPRENDIMAS (ES) 2020/1807
         2020 m. lapkričio 27 d.
         dėl veiksmo, kurio ėmėsi Jungtinės Karalystės sveikatos ir saugos tarnyba, kad pagal Europos Parlamento ir Tarybos reglamento (ES) Nr. 528/2012 55 straipsnio 1 dalį būtų leidžiama tiekti rinkai ir naudoti biocidinį produktą „Biobor JF“, pratęsimo
         
            
               (pranešta dokumentu Nr. C(2020) 8158)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 55 straipsnio 1 dalies trečią pastraipą, kartu su Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (2) 131 straipsniu,
         kadangi:
         
                     (1)
                  
                  
                     2020 m. balandžio 30 d. Jungtinės Karalystės sveikatos ir saugos tarnyba (toliau – kompetentinga institucija) priėmė sprendimą pagal Reglamento (ES) Nr. 528/2012 55 straipsnio 1 dalies pirmą pastraipą leisti iki 2020 m. spalio 27 d. tiekti rinkai ir naudoti biocidinį produktą „Biobor JF“, kuriuo prevenciniais ir valymo tikslais būtų antimikrobiškai apdorojami orlaivių degalų bakai ir degalų sistemos (toliau – veiksmas). Pagal to reglamento 55 straipsnio 1 dalies antrą pastraipą kompetentinga institucija informavo Komisiją ir kitų valstybių narių kompetentingas institucijas apie veiksmą ir jį pagrindė;
                  
               
                     (2)
                  
                  
                     remiantis kompetentingos institucijos pateikta informacija, veiksmas buvo būtinas siekiant apsaugoti visuomenės sveikatą. Parkuojamų ir paliktų stovėti orlaivių degaluose ima nusistovėti vanduo. Mikrobiologinę taršą sukeliantys mikroorganizmai, pvz., bakterijos, pelėsiai ir mielės, auga nusistovėjusiame vandenyje ir minta angliavandeniliais degalų ir vandens sąlyčio vietoje. Jei jiems būtų netrukdoma augti, dėl orlaivių degalų bakų ir degalų sistemų mikrobiologinės taršos gali sutrikti orlaivio variklio veikimas ir kilti pavojus jo tinkamumui skraidyti, todėl gali kilti pavojus keleivių ir įgulos saugai. Dėl Covid-19 pandemijos ir su ja susijusių skrydžių apribojimų buvo laikinai parkuojama daug orlaivių. Dėl to, kad orlaiviai neskraido, padidėja jų mikrobiologinė tarša;
                  
               
                     (3)
                  
                  
                     „Biobor JF“ sudėtyje yra 2,2’-(1-metiltrimetilendioksi) bis-(4-metil-1,3,2-dioksaborinano) (CAS numeris 2665-13-6) ir 2,2’-oksibis (4,4,6-trimetil-1,3,2-dioksaborinano) (CAS numeris 14697-50-8) – veikliųjų medžiagų, kurios naudojamos 6-o tipo biocidiniuose produktuose kaip laikomiems produktams skirti konservantai, kaip apibrėžta Reglamento (ES) Nr. 528/2012 V priede. Kadangi šios veikliosios medžiagos neįtrauktos į visų esamų veikliųjų medžiagų, kurių yra Reglamente (ES) Nr. 528/2012 nurodytuose biocidiniuose produktuose, sistemingo tyrimo darbo programą (3), jos turi būti įvertintos ir patvirtintos prieš išduodant biocidinių produktų, kurių sudėtyje yra šių medžiagų, autorizacijos liudijimą nacionaliniu arba Sąjungos lygmeniu;
                  
               
                     (4)
                  
                  
                     2020 m. rugpjūčio 20 d. Komisija gavo motyvuotą kompetentingos institucijos prašymą, pateiktą remiantis Reglamento (ES) Nr. 528/2012 55 straipsnio 1 dalies trečia pastraipa, pratęsti šį veiksmą. Motyvuotas prašymas buvo pateiktas susirūpinus, kad orlaivių degalų bakų ir degalų sistemų mikrobiologinė tarša gali toliau kelti pavojų oro transporto saugai, ir jis pagrįstas argumentu, kad produktas „Biobor JF“ yra labai svarbus siekiant kontroliuoti tokią mikrobiologinę taršą;
                  
               
                     (5)
                  
                  
                     remiantis kompetentingos institucijos pateikta informacija, orlaivių ir variklių gamintojų rekomenduojamas vienintelis alternatyvus biocidinis produktas, skirtas mikrobiologinei taršai mažinti, 2020 m. kovo mėn. buvo pašalintas iš rinkos dėl rimtų variklio veikimo sutrikimų, pastebėtų po to produkto naudojimo;
                  
               
                     (6)
                  
                  
                     kaip nurodė kompetentinga institucija, esama mikrobiologinė tarša gali būti pašalinama iš bako taikant alternatyvią rankinę procedūrą, prieš tai pašalinus orlaivio degalus ir atlikus prapūtimą. Tokius veiksmus ne visada gali būti įmanoma atlikti, kai kartu yra atliekami papildomi techninės priežiūros veiksmai, kurie reikalingi, kai orlaivis yra ilgą laiką parkuojamas arba paliktas stovėti. Be to, rankiniu būdu valant užterštus bakus darbuotojai patirtų toksinių dujų poveikį, todėl to reikėtų vengti;
                  
               
                     (7)
                  
                  
                     remiantis kompetentingos institucijos pateikta informacija, „Biobor JF“ gamintojas ėmėsi veiksmų, kad produktas būtų įprasta tvarka autorizuojamas, ir tikimasi, kad greitu metu bus pateikta paraiška dėl jame esančių veikliųjų medžiagų patvirtinimo. Veikliųjų medžiagų patvirtinimas ir paskesnis biocidinio produkto autorizavimas būtų ilgalaikis ateities sprendimas, tačiau šioms procedūroms užbaigti reikės daug laiko;
                  
               
                     (8)
                  
                  
                     kadangi, nesant orlaivių degalų bakų ir degalų sistemų mikrobiologinės taršos kontrolės, gali kilti pavojus oro transporto saugai, kurio negalima tinkamai suvaldyti naudojant kitą biocidinį produktą ar kitomis priemonėmis, tikslinga leisti Jungtinės Karalystės kompetentingai institucijai pratęsti šį veiksmą;
                  
               
                     (9)
                  
                  
                     atsižvelgiant į tai, kad veiksmo galiojimas baigėsi 2020 m. spalio 28 d., šis sprendimas turėtų būti taikomas atgaline data;
                  
               
                     (10)
                  
                  
                     šiame sprendime nustatytos priemonės atitinka Biocidinių produktų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Jungtinės Karalystės sveikatos ir saugos tarnyba gali pratęsti leidimą tiekti rinkai ir naudoti biocidinį produktą „Biobor JF“, kuriuo prevenciniais ir valymo tikslais būtų antimikrobiškai apdorojami orlaivių degalų bakai ir degalų sistemos, iki Susitarime dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos nurodyto pereinamojo laikotarpio pabaigos arba iki 2022 m. gegužės 1 d., atsižvelgiant į tai, kuri data ankstesnė.
            Tačiau Šiaurės Airijai tą leidimą ji gali pratęsti iki 2022 m. gegužės 1 d.
         
         
            2 straipsnis
            Šis sprendimas skirtas Jungtinės Karalystės sveikatos ir saugos tarnybai.
            Jis taikomas nuo 2020 m. spalio 28 d.
         
         
            Priimta Briuselyje 2020 m. lapkričio 27 d.
            
               
                  Komisijos vardu
               
               Stella KYRIAKIDES
               
                  Komisijos narė
               
            
         
         
            (1)  OL L 167, 2012 6 27, p. 1.
         
            (2)  OL L 29, 2020 1 31, p. 7.
         
            (3)  2014 m. rugpjūčio 4 d. Komisijos deleguotojo reglamento (ES) Nr. 1062/2014 dėl visų esamų veikliųjų medžiagų, kurių yra Europos Parlamento ir Tarybos reglamente (ES) Nr. 528/2012 nurodytuose biocidiniuose produktuose, sistemingo tyrimo darbo programos II priedas (OL L 294, 2014 10 10, p. 1).